钦定古今图书集成/理学汇编/学行典/第246卷 > 席本桢
## 钦定古今图书集成/理学汇编/学行典/第246卷 > 席本桢

按《苏州府志》：“席本桢，字宁侯，吴县人，世居洞庭东山。
生而颖异，幼治毛氏诗及《左氏春秋》，皆通晓大意。尝
曰：‘天生圣贤豪杰，不徒使其自有馀而已，将以仁爱
人也。士无论穷达，要在智力能活人耳。崇祯末，连岁
大祲，流寇四起，自秦晋齐、豫、楚蜀之境，无不被贼，吴
中米亦腾贵。本桢发橐中金，挽襄樊之粟，储之中吴’”，
以平其直。既而叹曰：“岁如此，民又安所得直乎？”于是
户书其口，口计其食，以分赈之。又以其馀及金陵、云
闲、济宁、临清诸所贸迁之地赈之如中吴。凡发粟万
石，捐白金二万，所全活者远至二千里，不可以数计。
故大江以南，凶荒荐臻，而无揭竿之变，本桢与有力
焉。复上书愿助国帑，输金若干以佐饷。愍帝嘉其忠，
遂自布衣授文华殿中书舍人，晋阶太仆寺少卿，特
建坊以旌之。及官留都副节，使，移封唐藩于临汝，临
汝人哗而不纳，本桢宣扬“朝廷德意”以劝谕之，人始
帖服。既报命，即归隐山中。时当鼎革，亡命者倚湖山
为窟穴，大肆剽劫。本桢素得乡里心，严其约束，勤其
捍御，以听命于抚按大吏，一境独得保全。又性孝友，
修宗祠，立义庄，设义塾以合族。每月朔望，给粟于里
之贫羸者，病则煮药、亡则施槥，数十年以为常。卒后，
士民思之，请祀“乡贤祠。”子孙皆登仕籍。